Príloha 4.16.1

**POSTUPY K ZRIADENIU ZÁLOŽNÉHO PRÁVA V PROSPECH POSKYTOVATEĽA**

# **Úvod**

1. Tento dokument sa vzťahuje na zabezpečenie **vzniknutej alebo budúcej pohľadávky** Slovenskej republiky v správe Ministerstva investícií, regionálneho rozvoja a informatizácie Slovenskej republiky (ďalej len „MIRRI“) ako riadiaceho orgánu pre Program Slovensko, a to výlučne pre výzvy na predkladanie nenávratného finančného príspevku (ďalej len „Výzva“) v gescii Sekcie implementácie Programu Slovensko MIRRI SR (ďalej len „Poskytovateľ“) a ich implementáciu v súvislosti so Zmluvou o poskytnutí nenávratného finančného príspevku (ďalej len „Zmluva o NFP“).
2. Podľa článku 14 Všeobecných zmluvných podmienok k Zmluve o  NFP (ďalej len „VZP“) môže poskytovateľ vo Výzve, v inom právnom dokumente alebo počas účinnosti Zmluvy o NFP určiť, že prijímateľ bude povinný zabezpečiť budúcu pohľadávku zo Zmluvy o NFP. Prijímateľ sa zaväzuje takéto zabezpečenie poskytnúť vo forme, spôsobom a za podmienok stanovených vo Výzve, v Zmluve o NFP a v právnych dokumentoch. Nesplnenie povinnosti prijímateľom sa považuje za podstatné porušenie Zmluvy o  NFP, v dôsledku ktorého je prijímateľ povinný vrátiť NFP alebo jeho časť podľa čl. 18 VZP, ak už bol vyplatený.
3. Zabezpečenie pohľadávky sa vykoná **prostredníctvom zriadenia záložného práva**.
4. Súčasne je v čl. 4 ods. 4.2 Zmluvy o NFP zakotvené právo poskytovateľa neposkytnúť prijímateľovi NFP do momentu, pokiaľ prijímateľ nepreukáže splnenie povinností, a to vznik platného zabezpečenia pohľadávky poskytovateľa voči prijímateľovi, poistenie pokrývajúce poistenie majetku obstaraného alebo zhodnoteného v súvislosti s realizáciou hlavných aktivít projektu, ako aj poistenie majetku, ktorý je zálohom v zmysle platného záložného práva zriadeného v prospech poskytovateľa.
5. Prijímateľ je povinný zabezpečiť pohľadávku poskytovateľa **minimálne vo výške 100%** NFP v zmysle Zmluvy o NFP. **Táto povinnosť sa nevzťahuje na subjekty verejnej správy:** 
   1. v ústrednej správe – štátne rozpočtové organizácie a štátne príspevkové organizácie, verejné vysoké školy a ďalšie subjekty, ktoré sú zapísané a zaradené v registri v ústrednej štátnej správe[[1]](#footnote-1),
   2. v územnej samospráve – obce a vyššie územné celky a nimi zriadené rozpočtové organizácie a príspevkové organizácie, ako aj ďalšie subjekty, ktoré sú zapísané a zaradené v registri územnej samosprávy[[2]](#footnote-2).
6. Vzhľadom na povinnosť ochrany finančných záujmov EÚ, ako aj z hľadiska dodržiavania povinností správcu majetku štátu a pravidiel rozpočtovej disciplíny, je poskytovateľ povinný postupovať tak, aby v budúcnosti nevznikali pochybnosti o tom, že ako veriteľ/správca majetku štátu urobil všetko pre to, aby pohľadávky štátu boli plnohodnotne zabezpečené a následne uspokojené v najväčšom možnom rozsahu. Poskytovateľ musí byť za každých okolností schopný preukázať, že pre zabezpečenie a ochranu budúcej možnej pohľadávky štátu vyvinul maximálne úsilie. Poskytovateľ je oprávnený individuálne posúdiť každý projekt z hľadiska jeho zabezpečenia tak, aby boli dostatočne chránené finančné záujmy EÚ. Poskytovateľ pritom berie do úvahy špecifiká projektu, možnosti prijímateľa a postupuje s odbornou starostlivosťou za účelom naplnenia hlavného cieľa, ktorým je poskytovanie príspevkov v súlade so zákonom o fondoch EÚ.

# **Zriadenie a vznik záložného práva**

1. Pre zriadenie a vznik záložného práva **platia kumulatívne všetky nasledovné podmienky**:
   1. Zálohom môže byť majetok nadobudnutý z NFP alebo iné veci vo vlastníctve Prijímateľa alebo tretej osoby.
   2. Záloh musí byť **komerčne využiteľný** pre okruh záujemcov, nakoľko vysoká komerčná využiteľnosť zálohu a z nej vyplývajúci vysoký dopyt na trhu podstatne zvyšuje šancu Poskytovateľa ako záložného veriteľa na uspokojenie jeho pohľadávky výkonom záložného práva.
   3. K hnuteľným alebo nehnuteľným veciam, ktoré tvoria záloh, musí byť **vlastnícke právo úplne majetkovo-právne vysporiadané**; to znamená, že je známy vlastník, resp. všetci spoluvlastníci veci a súčet ich spoluvlastníckych podielov k veci je 1/1 za podmienky, že so zriadením záložného práva súhlasia aj ostatní spoluvlastníci tak, že musí byť dosiahnutý súhlas väčšiny počítaný podľa veľkosti podielov spoluvlastníkov veci, ktorá je zálohom.
   4. Záloh musí byť **vymedzený dostatočne určito, detailne a komplexne**, vrátane súčastí a príslušenstva, aby nemohlo dôjsť k zámene s inou vecou. Záložné právo v prospech Poskytovateľa bude zapísané ako záložné právo **v prvom poradí**, ak sa neuplatní postup podľa odseku 2 tejto kapitoly.
   5. Hodnota zálohu musí byť rovná alebo vyššia ako výška NFP, resp. časť NFP, ktorú Prijímateľ žiada vyplatiť na základe predloženej ŽoP, pričom Poskytovateľ pri ohodnotení zálohu znaleckým posudkom postupuje v súlade s kapitolou 4. tejto prílohy príručky.
   6. Záloh je **akceptovaný Poskytovateľom**. Poskytovateľ je oprávnený odmietnuť navrhovaný záloh, ak existuje závažný dôvod, pre ktorý ho nemožno považovať za akceptovateľné zabezpečenie svojej pohľadávky. Za takýto dôvod sa považuje najmä skutočnosť, že záloh nie je komerčne využiteľný alebo ide o majetok slúžiaci na poskytovanie sociálnej pomoci alebo zdravotnej starostlivosti. Poskytovateľ tento dôvod oznámi Prijímateľovi.
2. Pre zriadenie a vznik záložného práva v projekte, ktorého aspoň časť Celkových oprávnených výdavkov a/alebo aspoň časť Neoprávnených výdavkov je financovaná **prostredníctvom úveru** poskytnutého Financujúcim subjektom a Prijímateľ poskytuje na zabezpečenie svojich záväzkov zo Zmluvy o NFP a  zo Zmluvy o úvere **rovnaký záloh** pre Poskytovateľa aj pre Financujúci subjekt, platia okrem podmienok uvedených v ods. 1 písm. a) až g) tohto článku kumulatívne aj všetky nasledovné podmienky:
   1. Poskytovateľ súhlasí s tým, že Financujúci subjekt zriadi záložné právo ako prednostný záložný veriteľ a Poskytovateľ zriadi záložné právo ako záložný veriteľ **druhý v poradí**. Financujúci subjekt si môže zriadiť záložné právo aj v ďalšom poradí, za účelom zabezpečenia iných pohľadávok Financujúceho subjektu, ako sú pohľadávky zo Zmluvy o úvere.
   2. Prijímateľ sa zaväzuje, že bez udelenia predchádzajúceho písomného súhlasu Poskytovateľa a Financujúceho subjektu **nezaťaží záloh** zriadením ďalšieho záložného práva v prospech tretej osoby. Porušenie tejto povinnosti sa bude považovať za podstatné porušenie Zmluvy o NFP, v dôsledku ktorého je Prijímateľ povinný vrátiť NFP alebo jeho časť podľa čl. 18 VZP.
   3. **Hodnota zálohu** musí okrem splnenia podmienky uvedenej v ods. 1 písm. g) tohto článku zahŕňať aj výšku pohľadávky Financujúceho subjektu na iný ako Preklenovací úver, t. j. ktorá sa automaticky neznižuje v prípade úhrady NFP alebo jeho časti o túto uhradenú sumu v zmysle pravidiel vyplývajúcich zo Zmluvy o spolupráci a spoločnom postupe medzi Financujúcim subjektom a orgánmi zastupujúcimi Slovenskú republiku.
   4. Číselné označenie účtu uvedeného v Zmluve o úvere alebo na inom doklade vystavenom Financujúcim subjektom, na ktorý má byť vyplatený NFP, musí byť totožné s číselným označením účtu uvedeného v Prílohe č. 2 Zmluvy o NFP a v Žiadosti o platbu Prijímateľa. Bez predchádzajúceho písomného súhlasu Financujúceho subjektu nemôže dôjsť k zmene číselného označenia tohto účtu.
   5. Prijímateľ udelí Poskytovateľovi súhlas s poskytnutím akýchkoľvek údajov a informácii týkajúcich sa Zmluvy o NFP alebo iných zmlúv uzavretých medzi Prijímateľom a Poskytovateľom v nadväznosti na Zmluvu o NFP, vrátane osobných údajov požívajúcich ochranu podľa osobitných predpisov Financujúcemu subjektu.
3. V zmysle článku 14 ods. 6 VZP platí, že:
   1. porušenie Zmluvy o úvere zo strany Prijímateľa, alebo
   2. odstúpenie Financujúceho subjektu od Zmluvy o úvere, alebo
   3. vyhlásenie predčasnej splatnosti pohľadávky Financujúceho subjektu zo Zmluvy o úvere, ktoré:
      1. má alebo môže mať za následok speňaženie spoločného zálohu Poskytovateľa a Financujúceho subjektu v rámci výkonu záložného práva alebo
      2. spôsobí neschopnosť Prijímateľa preukázať zdroje financovania aspoň časti Oprávnených výdavkov podľa schválenej intenzity pomoci a/alebo sumy všetkých Neoprávnených výdavkov v zmysle Zmluvy o NFP na základe výzvy Poskytovateľa,

predstavuje podstatné porušenie Zmluvy o NFP, v dôsledku ktorého je Prijímateľ povinný vrátiť NFP alebo jeho časť podľa čl. 18 VZP.

1. Zriadenie záložného práva sa uskutoční na základe Zmluvy o zriadení záložného práva (ďalej aj „záložná zmluva“), ktorej návrh vypracuje Poskytovateľ na základe podkladov poskytnutých Prijímateľom k zálohu, ktorý bude Poskytovateľ **akceptovať**.
2. Ak je predmetom záložného práva nehnuteľnosť, **Poskytovateľ nebude akceptovať ako predmet zabezpečenia len stavbu bez pozemku, na ktorom sa stavba nachádza alebo len pozemok bez stavby/stavieb, ktoré sa na ňom nachádzajú.** Stavba na pozemku tvorí s pozemkom funkčný celok a Záložné právo sa musí vzťahovať na stavbu aj na pozemok, na ktorom je stavba umiestnená. Z tohto dôvodu je potrebné, aby znalecký posudok zahŕňal ohodnotenie stavby aj ohodnotenie pozemku, na ktorom sa stavba nachádza. Zriadenie záložného práva výlučne ku stavbe alebo výlučne k pozemku, na ktorom sa stavba nachádza, by neposkytovalo dostatočné zabezpečenie pohľadávky Poskytovateľa, keďže vlastníctvo k pozemku pod stavbou môže byť samostatne prevedené alebo pozemok môže byť zaťaženým v prospech tretej osoby, čo by zásadne znižovalo hodnotu predmetu záložného práva a komplikovalo prípadný výkon záložného práva. Rovnako zriadenie Záložného práva k pozemku bez zriadenia Záložného práva ku stavbe by mohlo zásadne sťažiť alebo znemožniť prípadné speňaženie predmetu Záložného práva, najmä v prípade, ak by stavby boli vo vlastníctve tretej osoby alebo by boli zaťažené akýmkoľvek právom tretej osoby.

# **Povinné prílohy k vyhotoveniu záložnej zmluvy**

1. V prípade, ak záloh je **súčasne zálohom v prospech Financujúceho subjektu** (t. j. subjekt, s ktorým má Poskytovateľ uzatvorenú zmluvu o  spolupráci a spoločnom postupe), hodnota zálohu sa určuje nasledovne:
2. pri **nehnuteľných veciach** sa hodnota zálohu určí znaleckým posudkom, primárne vyhotoveným za účelom zriadenia záložného práva, nie starším ako 3 mesiace k dátumu jeho predloženia

Prijímateľ predkladá:

* originál znaleckého posudku na predmetný majetok za účelom určenia hodnoty zálohu,
* originál alebo Prijímateľom overenú kópiu úverovej zmluvy s Financujúcim subjektom,
* originál alebo Prijímateľom overenú kópiu zmluvy o zriadení záložného práva v prospech Financujúceho subjektu ako prvého záložného veriteľa,
* originál alebo Prijímateľom overenú kópiu poistnej zmluvy na záloh (v rozsahu najmä týchto typov poistných rizík: poškodenie, zničenie),
* originál alebo Prijímateľom overenú kópiu bankového výpisu o zaplatení poistného

1. pri **hnuteľných veciach** sa hodnota zálohu určí na základe obstarávacej ceny na základe obstarávacej ceny tejto hnuteľnej veci **s/bez DPH** v závislosti od toho, či je DPH oprávneným výdavkom, ktorá sa určí na základe faktúry (daňového dokladu) vystavenej dodávateľom tejto veci alebo výnimočne na základe iného obstarávacieho dokladu, ak nedošlo k vystaveniu faktúry, pričom faktúra alebo náhradný obstarávací doklad nesmú byť za účelom určenia hodnoty zálohu staršie ako 3 mesiace odo dňa ich vystavenia. V prípade ak sú faktúra alebo náhradný obstarávací doklad staršie viac ako 3 mesiace odo dňa ich vystavenia, hodnota zálohu sa určí na základe znaleckého posudku na predmetný majetok, nie staršieho ako 3 mesiace od jeho vyhotovenia.

Prijímateľ predkladá:

* dokumentáciu preukazujúcu hodnotu zálohu (originál alebo kópia faktúry overená Prijímateľom, príp. iného obstarávacieho dokladu, resp. originál znaleckého posudku nie staršieho ako 3 mesiace k dátumu predloženia),
* originál alebo Prijímateľom overenú kópiu úverovej zmluvy s Financujúcim subjektom,
* originál alebo Prijímateľom overenú kópiu zmluvy o zriadení záložného práva v prospech Financujúceho subjektu ako prvého záložného veriteľa,
* originál alebo Prijímateľom overenú kópiu dodacích listov a preberacích protokolov s uvedenými výrobnými číslami/číslami karosérie,
* originál alebo Prijímateľom overenú kópiu poistnej zmluvy na záloh (v rozsahu najmä týchto typov poistných rizík: poškodenie, odcudzenie, zničenie, strata),
* originál alebo Prijímateľom overenú kópiu bankového výpisu o zaplatení poistného,
* originál alebo Prijímateľom overenú kópiu výpisu z notárskeho centrálneho registra o zriadení záložného práva Financujúceho subjektu,
* originál znaleckého posudku na predmetný majetok za účelom určenia hodnoty zálohu (ak relevantné).

1. V prípade, ak záloh, **nie je súčasne zálohom v prospech Financujúceho subjektu** (t. j. subjektu, s ktorým má Poskytovateľ uzatvorenú zmluvu o spolupráci a spoločnom postupe), sa hodnota zálohu určuje nasledovne:
2. pri **nehnuteľných veciach** sa hodnota zálohu určí znaleckým posudkom, primárne vyhotoveným za účelom zriadenia záložného práva, nie starším ako 3 mesiace k dátumu jeho predloženia.

Prijímateľ predkladá:

* originál znaleckého posudku na predmetný majetok za účelom určenia hodnoty zálohu,
* originál alebo Prijímateľom overenú kópiu poistnej zmluvy na záloh (v rozsahu najmä týchto typov poistných rizík: poškodenie, zničenie),
* originál alebo Prijímateľom overenú kópiu bankového výpisu o zaplatení poistného.

1. **pri hnuteľných veciach** sa hodnota zálohu určí na základe obstarávacej ceny tejto hnuteľnej veci **s/bez DPH** v závislosti od toho, či je DPH oprávneným výdavkom, ktorá sa určí na základe faktúry (daňového dokladu) vystavenej dodávateľom tejto veci alebo výnimočne na základe iného obstarávacieho dokladu, ak nedošlo k vystaveniu faktúry, pričom faktúra alebo náhradný obstarávací doklad nesmie byť starší ako 3 mesiace odo dňa jeho vystavenia. V prípade ak sú faktúra alebo náhradný obstarávací doklad staršie viac ako 3 mesiace odo dňa ich vystavenia, hodnota zálohu sa určí na základe znaleckého posudku na predmetný majetok, nie staršieho ako 3 mesiace od jeho vyhotovenia.

Prijímateľ predkladá:

* dokumentáciu preukazujúcu hodnotu zálohu (originál alebo Prijímateľom overená kópia faktúry, príp. iného obstarávacieho dokladu),
* originál alebo Prijímateľom overenú kópiu dodacích listov a preberacích protokolov s uvedenými výrobnými číslami/číslami karosérie,
* originál alebo Prijímateľom overenú kópiu poistnej zmluvy na záloh (s poistením proti poškodeniu, zničeniu, odcudzeniu a strate),
* originál alebo Prijímateľom overenú kópiu bankového výpisu o zaplatení poistného,
* originál znaleckého posudku na predmetný majetok za účelom určenia hodnoty zálohu (ak relevantné).

# **Stanovenie miery akceptovania z ceny ohodnotenia predmetu zabezpečenia**

1. Pri aplikácii zabezpečenia pohľadávky Poskytovateľa je nutné posúdiť mieru finančného ocenenia veriteľovej pohľadávky, resp. záväzku dlžníka. Vo všeobecnosti je ustálený záver, že veci menia v čase svoju hodnotu, čoho dôsledkom pre veriteľa môže byť zníženie hodnoty predmetu zabezpečenia a následné nedostatočné zabezpečenie svojej pohľadávky. Napríklad hnuteľné veci väčšinou strácajú na svojej hodnote ich používaním v závislosti od ich dĺžky životnosti, súčasne dochádza k morálnemu opotrebeniu, samotná speňažiteľnosť je takmer vždy nižšia ako prvotné ocenenie atď.
2. Z uvedeného vyplýva, že veriteľ pri zabezpečovaní svojich nárokov musí pristupovať s príslušnou opatrnosťou, a teda požadovať od dlžníka krytie (finančne ohodnotené) nad úrovňou hodnoty svojej pohľadávky (ak je to možné).
3. Nižšie stanovené percentá akceptovania poskytujú veriteľovi základné informácie pri výbere vhodného predmetu, resp. predmetov zabezpečenia s cieľom dosiahnutia minimálne 100 %-ného krytia svojej pohľadávky.
4. Prehľad najčastejšie využívaných predmetov zabezpečenia, ich ocenenie, ako aj stanovené % akceptovania z ceny ocenenia:

|  |  |  |  |
| --- | --- | --- | --- |
| **Predmet zabezpečenia** | **Špecifikácia predmetu zabezpečenia** | **Ocenenie** | **% akceptovania z ceny ocenenia** |
| Pozemky | Stavebné | Znalecký posudok | 80 |
| Orná pôda | 35 |
| Záhrada, chmeľnica, vinica, ovocný sad, trvalý trávny porast | 35 |
| Lesný pozemok | 35 |
| Zastavané plochy a nádvoria | %, aké sú stanovené pre stavby na danom pozemku |
| Nehnuteľnosti | Byty | Znalecký posudok | 80 |
| Bytový dom, rodinný dom | 80 |
| Rozostavaná budova | -10% zo stanovenej akceptácie |
| Budova ubytovacieho zariadenia | 65 |
| Administratívna budova | 75 |
| Budova obchodu a služieb | 75 |
| Polyfunkčná budova | 75 |
| Priemyselná budova | 60 |
| Samostatne stojaca garáž | 70 |
| Poľnohospodárska budova | 50 |
| Budova lesného hospodárstva | 50 |
| Budovy pre školstvo a vzdelávanie | 30 |
| Iný neuvedený typ budovy | 30 |
| Hnuteľný majetok | Cestné vozidlá | Kúpna cena s/bez DPH, resp. znalecký posudok | 45 |
| Zvláštne vozidlá | 45 |
| Poľnohospodárske stroje, ktoré nie sú zvláštnym vozidlom | 45 |
| Stavebné, potravinárske, polygrafické a iné stroje | 45 |

# **Postup poskytovateľa pri zriadení záložného práva**

1. Po nadobudnutí účinnosti Zmluvy o NFP Poskytovateľ oznámi Prijímateľovi, ktorý má povinnosť zabezpečiť budúcu pohľadávku Poskytovateľa zo Zmluvy o NFP, že mu vzniká povinnosť zabezpečiť budúcu pohľadávku Poskytovateľa zo Zmluvy o NFP. Súčasťou oznámenia adresovaného Prijímateľovi bude výzva, aby Prijímateľ ponúkol vhodný záloh a predložil poskytovateľovi všetky podklady potrebné na vypracovanie záložnej zmluvy.
2. Za predpokladu, že Poskytovateľ akceptoval ponúkané zabezpečenie a Prijímateľ doručil všetku dokumentáciu, Poskytovateľ pristúpi k príprave záložnej zmluvy. V opačnom prípade Poskytovateľ vyzve Prijímateľa na doplnenie dokumentácie, resp. predloženie iného vhodného návrhu na zabezpečenie pohľadávky Poskytovateľa.
3. Na komunikáciu a doručovanie podľa ods. 1 a 2.tohto článku sa použijú primerane ustanovenia Zmluvy o NFP o komunikácii zmluvných strán a doručovaní.
4. Ak bude Prijímateľ zabezpečovať budúcu pohľadávku Poskytovateľa zálohom, ktorého je vlastníkom, Zmluva o zriadení záložného práva sa uzatvorí medzi Poskytovateľom ako záložným veriteľom a Prijímateľom ako záložcom (dvojstranná záložná zmluva). Ak bude Prijímateľ zabezpečovať budúcu pohľadávku Poskytovateľa zálohom, ktorého vlastníkom je tretia osoba (iná osoba ako Prijímateľ), zmluva o zriadení záložného práva sa uzatvorí medzi Poskytovateľom ako záložným veriteľom, treťou osobou, ktorá je vlastníkom zálohu, ako záložcom a Prijímateľom ako záložným dlžníkom (trojstranná záložná zmluva).
5. Návrh záložnej zmluvy v určenom počte vyhotovení Poskytovateľ zašle Prijímateľovi. Prijímateľ po podpise záložnej zmluvy zašle Poskytovateľovi záložnú zmluvu v určenom počte vyhotovení späť. Dohoda Zmluvných strán k počtu listinných rovnopisov sa neuplatní v prípade, ak k uzavretiu Záložnej zmluvy (resp. dodatku k nej) dochádza elektronicky s použitím kvalifikovaného elektronického podpisu vyhotoveného s použitím mandátneho certifikátu, V takom prípade každá Zmluvná strana bude disponovať jedným rovnopisom v elektronickej podobe. Poskytovateľ zabezpečí zverejnenie záložnej zmluvy v CRZ. Po zverejnení záložnej zmluvy v CRZ Prijímateľ zabezpečí registráciu záložného práva v príslušnom registri (v katastri nehnuteľností, resp. v Notárskom centrálnom registri záložných práv). Akékoľvek náklady spojené so vznikom záložného práva, vrátane správnych poplatkov s tým spojených, znáša v plnom rozsahu Prijímateľ resp. záložca, ak je osobou odlišnou od osoby prijímateľa.
6. Prijímateľ je povinný predložiť výpis z Notárskeho centrálneho registra záložných práv, pokiaľ ide o registráciu záložného práva k nehnuteľnosti, ktorá sa nezapisuje do katastra nehnuteľností alebo k hnuteľnej veci. Pokiaľ ide o registráciu záložného práva k nehnuteľnostiam, ktoré sa zapisujú do katastra nehnuteľností, Poskytovateľ po doručení rozhodnutia o povolení vkladu záložného práva do katastra nehnuteľností overí správnosť zapísaných údajov v tomto rozhodnutí, ako aj prostredníctvom informačného systému katastra nehnuteľností.
7. Prijímateľ je povinný bezodkladne po vzniku záložného práva oznámiť poisťovateľovi vznik záložného práva v zmysle § 151mc ods. 2 Občianskeho zákonníka. Prijímateľ je takisto povinný zabezpečiť vinkulovanie poistného plnenia z poistenia zálohu v prospech Poskytovateľa po celú dobu trvania poistnej zmluvy. Prijímateľ oznámi vznik záložného práva poisťovateľovi a zabezpečí vinkuláciu poistného plnenia z poistenia zálohu na základe vzoru žiadosti, ktorá je uvedená v Prílohe č. 4.16.2.d\_*Oznámenie o vzniku záložného práva a žiadosť o vinkuláciu poistného plnenia* (ďalej len „Príloha č. 4.16.2.d“).Prijímateľ predloží poskytovateľovi potvrdenie príslušnej poisťovne o vinkulácii poistného plnenia v prospech poskytovateľa. Potvrdenie poisťovne musí obsahovať údaje, ktoré sú obsiahnuté v Prílohe č. 4.16.2.d , to znamená, že okrem základných identifikačných údajov poisťovne a poistníka, resp. poisteného bude obsahovať aj číslo poistnej zmluvy, výšku poistnej sumy, číslo účtu vo formáte IBAN poskytovateľa, na ktorý sa poisťovňa zaväzuje zaslať poistné plnenie v prípade vzniku poistnej udalosti, variabilný symbol (číslo Zmluvy o poskytnutí NFP bez lomítka) a správu pre prijímateľa (uvedie sa: vinkulácia poistenia Program Slovensko – IUI).
8. Ak sú splnené všetky podmienky na vykonanie výmazu záložného práva z príslušného registra, vyplývajúce zo záložnej zmluvy, Zmluvy o NFP, Zmluvy o spolupráci a spoločnom postupe medzi financujúcim subjektom a orgánmi zastupujúcimi Slovenskej republiky a aplikovateľných všeobecne záväzných právnych predpisov, Poskytovateľ vystaví záložcovi na základe jeho žiadosti kvitanciu, oprávňujúcu záložcu na výmaz záložného práva z príslušného registra.

1. Prijímateľ (subjekt) sa nachádza v aktuálne platnom [Registri organizácií](https://zber.statistics.sk/sk/register-organizacii?_sk_susr_isis_pub_organisations_register_portlet_OrganisationsRegisterPortlet_INSTANCE_puzm_navigationType=SEARCH_VIEW) zverejnenom Štatistickým úradom SR, druh vlastníctva 4 - Štátne. [↑](#footnote-ref-1)
2. Prijímateľ (subjekt) sa nachádza v aktuálne platnom [Registri organizácií](https://zber.statistics.sk/sk/register-organizacii?_sk_susr_isis_pub_organisations_register_portlet_OrganisationsRegisterPortlet_INSTANCE_puzm_navigationType=SEARCH_VIEW) zverejnenom Štatistickým úradom SR, druh vlastníctva 5 - Vlastníctvo územnej samosprávy. [↑](#footnote-ref-2)